Date: 1449
Issuing place: Stockholm
Country: Ruotsi
Language: saksa
Document type: Kuninkaalliset, Kirjeet

Wy Karl, van Godes gnaden des rikes to Sweden vnde der Goten koningh. Vnsen vruntliken grot myt begheringe alles gudes stedes to voren. Erwerdige leue her homester, besunder holde gunner vnde leue broder. Wy hebben juwen breff wol vornomen, de ghegeuen was vpp Margenborgh am donderdage negest vor ad vincula Petri, inholdende van der guder wegene, de Tideman Langerbeken vnde Roloff Manthen to behorende weren vnde in vnse stad Wyborgh vorbroken vnde myt rechte voruolget worden, so dat se ju vorbracht vnde berichtet hebben, wo se myt orloue willen vnde vorlouinge der ghenen, de se gherosteret hadden, hedden ghesegelt, vnde de seluen, de en also hedden orloff ghegeuen, de hadden en nach gheschikket vnde en ere gudere ghenomen etc., welk se myt der warheyt also nycht bewysen konen, wente gy vns so vake dar vmme geschreuen hebben, vnde wy vmme juwes schriuens vnde bede willen so vaken vnde d[r]epliken dar na vte socht vnde vorhort hebben, dat wy it in der warheyt vorvaren hebben vnde weten, dat se van der wegen vnrecht vor ju gheklaget hebben, wente des vorjares dar na, alse de gudere also ghehindert worden, do queme wy to Wyborgh, do clageden vor vns de ghenen, de de gudere vorloren hadden, in der seluen wyse alse se ok nw vor ju gheklaget hebben, dat se de gudere vtgheuört hadden myt orloue der ghenen, de se gherosteret hadden. Dar vmme ginge wy vppe de tijd seluen in den radstouen to Wyborgh vmme des willen, dat wy en helpen wolden war se recht ane weren, do en konden se des myt rechte nicht bewisen, dat se myt orloue de erberorden gudere geschepet vnde wech gheuort hadden, mer dat is in der warheyt also ghevunden, dat se de gudere hemeliken des nachtes vt vorden ane orloff, vnde do se des nycht bewysen kvnden, dat se de gudere myt orloue vt gheuoret hadden, do wort den ghenen, de se gherosteret hadde eyn recht aff ghesecht, to dat he it aff weren solde, alse vnse recht vtwyset, dat he nen orloff dar to ghegeuen hadde de vorberorden gudere also vt to vorende, welk recht he ok do dede. Dar vmme worden en de gudere do aff ghedelet myt sulken rechte also wy hyr ouer dat ganzse vnse rike hebben, vnde menen dat it ok in mer landen recht is, dat men der heren vorbode holden mot by sulker pena etc. Gy schreuen vns ok ouer eme jare vmme desse suluen erberorden gudere, dar wy ju wedder so vpp schreuen, dat schriuen wolden vnsen borghermesteren van Abo, dat se wesen solden to Wyborgh am vastelauende nw negest vorgangen vnde dat gi ok bestellen wolden, dat de sulue Roloff Mante offte welk ander vulmechtich van syner wegen dar do by were. Were eme jenieh vnrecht ghescheen, se solden des noch macht hebben eme to helpende allent dar he recht ane were. Vnse borghermesters vorgescreuen de quemen dar, mer Roloff Mante edder nement von syner wegen was dar; doch vorsochten vnde vorhorden de vorberorden borghermesters, wo it ghevaren was vmme de erberorden sake, vnde schreuen vns vedder, dat se nicht anders vorvaren konden dan dat de gudere vorbroken, voruolget vnde vor ordelt weren gheworden myt rechte, alse vnse recht vtwyset. Dar vmme vorwundert vns grot war vmme, dat wy edder de vnse kummer liden solen vmme vnrechtuerdiger lude sake unde clage willen, wente wy hebben vornomen, dat de seluen, de upp de gudere clagen, hebben de vnsen ere schepe vnde gudere dar myt ju gherosteret. Dar vmme, erwerdige, leue her homester, besonder holde gunner vnde leue broder, bydde wy ju vruntliken, dat gi des nicht to steden en willen, dat den vnsen dar myt iu jenich sulk schade edder ouer last in sulker mate myt unrechte wedder vare. Wil ouer jemant dat syne vorwerken vnde vorbreken, dat he denne it entgelde alse dat recht vtwyset, dyr segge wy nycht entjegen. Wy begheren eyn beschreuen antwert offt de vnsen ok jenige beswaringe vordermer liden solen vmme desser vorberorden sake willen van juwer erwerdicheyt, de wy hiir mede beuelen Gode deme almechtigen. Gheschreuen vpp vnsem hwse Stocholm int jar Cristi mcdxlix, des vridages vor sante Bartolomeus, vnder vnseme secreto. Adress: Deme erwerdigen gestliken heren broder Conrad von Erlichshwsen, homester Dutsches ordens, vnsem besundern holden gunner, kome desse breff.